**Vyhlásenie**

**Ministerstva práce, sociálnych vecí a rodiny Slovenskej republiky**

Návrh zákona, ktorým sa mení a dopĺňa zákon č. 663/2007 Z. z. o minimálnej mzde v znení neskorších predpisov a ktorým sa dopĺňajú niektoré zákony sa predkladá s rozporom s

1. **Ministerstvom hospodárstva SR**, ktoré žiada

* ponechať výšku minimálnej mzdy na doterajšej úrovni,
* vypustiť § 120 Zákonníka práce (minimálne mzdové nároky),
* odpojiť príplatky v Zákonníku práce od minimálnej mzdy;

1. **Republikovou úniou zamestnávateľov**, ktorá

* zásadne nesúhlasí s navrhovaným riešením ustanovenia sumy minimálnej mzdy a navrhuje ponechanie sumy minimálnej mzdy na úrovni roku 2020,
* navrhuje v § 120 Zákonníka práce zrušenie alebo zníženie šiestich stupňov sadzieb minimálneho mzdového nároku,
* navrhuje zrušenie platenia odvodov z príplatkov za prácu nadčas, prácu v noci a prácu v sobotu a nedeľu,
* navrhuje odpojenie minimálnej mzdy ako referenčnej veličiny pre ďalšie zákony;

1. **Asociáciou zamestnávateľských zväzov a združení SR**, ktorá navrhuje

* ponechať v roku 2021 výšku minimálnej mzdy na úrovni roku 2020 t.j. 580 eur,
* zrušiť zákonnú úpravu minimálnej mzdy prijatú v roku 2019, podľa ktorej suma mesačnej minimálnej mzdy na nasledujúci kalendárny rok je 60 % priemernej mesačnej nominálnej mzdy zamestnanca v hospodárstve Slovenskej republiky za kalendárny rok, ktorý dva roky predchádza kalendárnemu roku, na ktorý sa určuje suma mesačnej minimálnej mzdy,
* zrušiť naviazanie mzdového zvýhodnenia za prácu v sobotu (§ 122a ZP), mzdového zvýhodnenia za prácu v nedeľu (§ 122b ZP), mzdového zvýhodnenia za nočnú prácu (§ 123 ZP), mzdovej kompenzácie za sťažený výkon práce (§ 124 ZP) a náhrady za každú hodinu neaktívnej časti pracovnej pohotovosti mimo pracoviska (§ 96 ods. 5 ZP) na minimálnu mzdu,
* zrušiť stupne náročnosti práce podľa § 120 Zákonníka práce;

1. **Asociáciou priemyselných zväzov**, ktorá navrhuje

* na rok 2021 ustanoviť sumu mesačnej minimálnej mzdy na 580 eur, sumu mesačnej štartovacej minimálnej mzdy na 435 eur, sumu hodinovej minimálnej mzdy na 3,333 eura, sumu hodinovej štartovacej minimálnej mzdy na 2,500 eura,
* vykonať legislatívne zmeny v § 122a ods. 1 a 2, v § 122 b ods. 1 a 2, v § 123 ods. 1 a 2, v § 124 ods. 3 a v § 223 ods. 2 Zákonníka práce tak, aby sumy mzdového zvýhodnenia v jednotlivých prípadoch boli vyjadrené nominálnou sumou, ktorá zodpovedá sume platnej pre rok 2020,
* vypustiť § 120 Zákonníka práce (minimálne mzdové nároky);

1. **Konfederáciou odborových zväzov SR**, ktorá zásadne nesúhlasí

* so zavedením tzv. štartovacej minimálnej mzdy a z toho vyplývajúcimi legislatívnymi úpravami,
* s prechodným ustanovením, ktoré pevne ustanovuje sumu minimálnej mzdy na rok 2021 vo výške 620 eur mesačne, a ktorým sa pozastavuje účinnosť § 8 zákona. KOZ SR trvá na zachovaní pôvodného znenia zákona a uplatnení § 7 a § 8 zákona o minimálnej mzde,
* s uplatňovaním štartovacej minimálnej mzdy na § 120 Zákonníka práce (minimálne mzdové nároky),
* s navrhovanou zmenou v čl. IV, keďže úprava nadväzuje na zavedenie štartovacej minimálnej mzdy a na pevné stanovenie minimálnej mzdy na rok 2021.